**Verejná anonymná urbanisticko-architektonická súťaž návrhov Šaľa – Jozefov**

**Hodnotenie súťažných návrhov**

**Návrh E**

Kreatívny a inovatívny urbanisticko-prevádzkový koncept reagujúci na kontext územia. Nadväzuje na charakter členenia územia, urbanistickej štruktúry a na prírodné danosti lokality (rieku Váh a lužný les). Prináša prevádzkovo čitateľný koncept riešenia s presvedčivou filozofiou koncentrácie a uvoľnenia zastavaných a voľných zelených plôch vrátane verejných priestorov. Prínosom je i premyslená etapizácia výstavby. Maximálne využíva potenciál územia.

Ako problematické sa javí architektonické stvárnenie objektov s predimenzovaním zelene na fasádach a objemu zimného štadióna. Rovnako ako uplatnenie a ich pre danú lokalitu cudzorodých druhov vegetácie. Porota odporúča architektonizovať štítové fasády a prehodnotiť architektonický výraz objektov.

**Návrh B**

Kultivovaný a racionálny návrh. Z urbanistického hľadiska je prínosná koncepcia verejného priestoru, ktorý rešpektuje kontakt areálu s obytnou zónou a prírodným prostredím Váhu. Dopravno-prevádzkové riešenie spĺňa požiadavky vypisovateľa. Architektúra objektov je zvládnutá na veľmi dobrej úrovni.

Návrh architektonicky a funkčne nerieši zimný štadión s celoročnou prevádzkou.

**Návrh A**

Urbanistický koncept je založený na líniovom systéme organizácie navrhnutých objektov, ktoré vymedzujú vnútorný priestor areálu. Dopravné riešenie ho však narúša. Za vyzdvihnutie stojí mierka zimného štadióna, wellness centra a penziónu. Ich architektonické stvárnenie je na veľmi dobrej úrovni.

Dokumentované prefasádovanie objektu športovej haly nie je vhodné.

**Návrh C**

Urbanistický návrh je podriadený technickému dopravnému riešeniu. Ako problematická sa javí kompaktná forma penziónu, wellness centra a zázemia kúpaliska, ktorá neumožňuje etapizáciu.

Architektonické riešenie je schematické.

**Návrh D**

Koncept je podriadený dopravnému riešeniu, ktoré územie a jeho potenciálny rozvoj obmedzuje. Rovnako nevhodná je koncentrácia statickej dopravy v kontakte s obytnou zástavbou. Architektonické riešenie je schematické a objekty predimenzované.

Šaľa 21.06.20165

**Verejná anonymná urbanisticko-architektonická súťaž návrhov Šaľa – Jozefov**

**Odporúčanie poroty pre vypisovateľa súťaže**

Víťazný návrh poskytuje veľmi dobré koncepčné východiská pre postupnú prípravu rozvoja územia z nasledovných aspektov:

* Riešenia dopravného prístupu a obsluhy územia.
* Koncepcie priestorového usporiadania územia, ktorá umožňuje etapizáciu výstavby v závislosti od požiadaviek mesta.
* Návrh vhodným spôsobom prepája požadované stavebné investície, možné funkčné využitie a menšie stavebné intervencie s prírodnou zložkou v území rovnako ako s okolitým krajinným prostredím.

Porota považuje návrh za vhodné východisko pre formovanie budúcej športovo-rekreačnej zóny.

Návrh umožňuje postupné napĺňanie navrhovaného konceptu.

Pri ďalších krokoch – vypracovaní urbanistickej štúdie celého rozvojového územia, prípadne ÚPN zóny ako aj nadväzujúcej dokumentácie jednotlivých objektov a funkčných celkov porota odporúča vyhlasovateľovi detailnejšie definovať kapacitné a priestorovo-funkčné nároky, ako aj objem finančných nárokov pre jednotlivé prevádzkové celky. Ide predovšetkým o objemové a prevádzkové parametre zimného štadióna a ďalších objektov. Vhodné je podporiť environmentálny prístup riešenia (zelené strechy, zelené fasády). V tomto kontexte odporúčame preferovať podzemné, respektíve čiastočne zapustené a integrované formy riešenia statickej dopravy.

Koncept víťazného návrhu napĺňa potreby lokálnej, mestskej a regionálnej vybavenosti so zameraním na funkciu rekreácie a športu. Môže sa stať ekonomicko-sociálnym stimulom, impulzom pre zvýšenie atraktívnosti mesta Šaľa pre jeho obyvateľov i návštevníkov zo spádového územia.

Racionálnosť konceptu a jeho jasná organizácia územia vytvára vhodný rámec a pravidlá pre možnú realizáciu investičných zámerov i prostredníctvom viacerých subjektov (investorov) viazaných na funkciu športu a rekreácie, čím podčiarkuje udržateľnosť realizácie a následnej prevádzky územia.

**Komentár k priebehu súťaže Šaľa - Jozefov**

V rámci verejnej anonymnej urbanisticko-architektonickej súťaže bolo zaslaných a hodnotených päť návrhov.

Súťažná porota skonštatovala, že všetky zaslané návrhy splnili podmienky súťaže. Porota vyhodnocovala návrhy v dvoch kolách. Do druhého kola vybrala formou hlasovania návrhy, ktoré rôznou mierou naplnili požiadavky vypisovateľa a stanovené kvalitatívne kritéria hodnotenia. Predstavujú východisko, či príspevok k overeniu možného rozvoja predmetného územia. Priniesli zaujímavé podnety pre vypisovateľa súťaže.

I napriek nižšiemu počtu návrhov porota vyhodnotila súťaž ako úspešnú.